《次韵王深道领客登翠屏》
宋代·高斯得

东皇趣归旆，行色在陇麦。
抚旧念易盈，感逝忧难释。
谓春姑徐驱，为我咏今夕。
天涯浩漫漫，迷路那可索。
林芳坐自销，庭草已如积。
南亭慨灵运，东园悲阮籍。
咨余畏简书，无路追群屐。
故知凝睇处，惟见嵊尖碧。
如邛欠宿愿，入越成误适。
一笑命渌樽，人生匪金石。

作者简介：宋邛州蒲江人，字不妄。高稼子。理宗绍定二年进士。李心传修四朝史，辟为史馆校阅，分修光、宁二帝纪。因言事，忤宰相史嵩之，出为外官。淳祐六年复以论史嵩之事被排出外。历福建路计度转运副使，为宰相丁大全之党诬劾，夺职降官，大全罢，事始得白。恭帝德祐元年累官至参知政事，为宰相留梦炎乘间罢去。有《诗肤说》、《耻堂文集》等。